Diari Oficial de la Generalitat Valenciana


Sumari del DOGV 3443, del 26-02-1999 (1999/718)

ACORD de 17 de desembre de 1998, de la Comissió Territorial d'Urbanisme de València, referit a la modificació núm. 5 del Pla General de Silla relativa a la unitat d'execució Artierro.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   3443

Data del DOGV
:   26-02-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/718


Data del document
:   17-12-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Silla
    * pla d'urbanisme

ACORD de 17 de desembre de 1998, de la Comissió Territorial d'Urbanisme de València, referit a la modificació núm. 5 del Pla General de Silla relativa a la unitat d'execució Artierro. [1999/X718]
  
Vist l'expedient remés per l'Ajuntament de Silla, referit a la modificació núm. 5 del pla general relativa a la unitat d'execució Artierro, i de conformitat amb els següents
  
Antecedents de fet
  
Primer
  
El projecte es va sotmetre a informació pública mitjançant acord del Plenari de l'Ajuntament, en la sessió del dia 25 de novembre de 1997. Després del pertinent període d'exposició pública, en el qual es va presentar una al·legació, es va aprovar provisionalment pel mateix òrgan en data 28 d'abril de 1998.
  
Segon
  
El projecte consta de memòria, plànols d'informació i plànols d'ordenació. A més, s'adjunta proposta de conveni entre els propietaris i l'Ajuntament de Silla.
  
Tercer
  
L'objecte de la modificació és el canvi d'ordenació i subdivisió de la unitat d'execució 6.2 Artierro, prevista en el Pla General vigent. Aquesta unitat conté majoritàriament les antigues instal·lacions industrials de la fàbrica Artierro, que es proposa demolir i edificar noves implantacions d'ús industrial.
  
La subdivisió de la unitat d'execució es justifica per motiu del diferent interés dels propietaris en desenvolupar l'actuació. D'aquesta manera, la unitat d'execució se subdivideix en una unitat d'execució 6.2.a que conté la major part de la superfície inicial i és la que es pretén desenvolupar immediatament, i una segona unitat d'execució 6.2.b que es desenvoluparà posteriorment.
  
A més, s'introdueixen modificacions en l'ordenació vigent de la unitat d'execució. Per una part, es redueix la superfície d'un equipament públic de tipus polivalent (M.S-2.0), que passa de 4.134 m2s a 1.445 m2s i es canvia el seu emplaçament. Aquesta reducció de superfície dotacional es compensa amb la construcció de l'equipament a costa dels propietaris de la unitat d'execució ?no sols la cessió del terreny, com succeïa en el planejament vigent-, per a destinar-lo a magatzem municipal i aules per a la Casa d'Oficis de Silla. D'una altra banda, es modifica l'ordenació corresponent a l'àmbit de la unitat d'execució 6.2.b, ampliant la superfície d'ús industrial, reduint la superfície de vial i remodelant les zones verdes.
  
En resum, els canvis proposats es reflecteixen en el següent quadre:
  
Finalment, convé indicar que aquesta modificació del Pla General s'inicia a sol·licitud dels propietaris, que presenten una proposta de conveni amb l'Ajuntament de Silla.
  
Quart
  
Consta en l'expedient un informe favorable del Consell Metropolità de l'Horta, de data 17 de març de 1998.
  
Cinquè
  
Silla té un Pla General aprovat definitivament per la Comissió Territorial d'Urbanisme, en data 14 d'octubre de 1992. Des d'aleshores s'han tramitat 4 modificacions puntuals d'aquest Pla General, d'escassa transcendència.
  
Sisè
  
La Comissió Territorial d'Urbanisme de València, en la sessió del dia 30 de juny de 1998, va acordar suspendre l'aprovació definitiva de la modificació núm. 5 del Pla General de Silla relativa a la unitat d'execució Artierro, a causa d'unes deficiències que, en síntesi, es referien a la compensació amb majors dotacions públiques de l'increment d'edificabilitat, la pitjor ubicació de l'equipament públic SP-6.3 i la continuïtat del vial limítrof a la zona verda EL-28.
  
Setè
  
L'Ajuntament de Silla ha procedit a introduir modificacions en el projecte, per tal de reparar les deficiències indicades. Aquestes modificacions han estat aprovades pel Plenari de l'Ajuntament, en la sessió del dia 29 de setembre de 1998.
  
Vuitè
  
S'ha elaborat un nou projecte que justifica les modificacions introduïdes en el document i refon aquestes determinacions amb el projecte inicial.
  
Novè
  
Les modificacions introduïdes en el projecte són les següents:
  
Es corregeix l'edificabilitat neta de les parcel·les industrials, de manera que, a pesar de l'increment de la superfície neta de les parcel·les industrials, l'edificabilitat que s'hi puga materialitzar no supere la màxima permesa en el planejament vigent. D'aquesta forma, l'edificabilitat neta sobre parcel·la es redueix de 2 m2t/m2s, segons el Pla General vigent, a 1'90 m2t/m2s globals per al conjunt de l'actuació. En definitiva, amb aquesta mesura no s'augmenta l'edificabilitat total respecte del pla vigent.
  
En no incrementar-se l'aprofitament lucratiu, ja no és exigible la compensació amb majors dotacions públiques que determina l'article 55.3 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (a partir d'ara, LRAU).
  
Respecte de la pèrdua de qualitat de l'equipament SP-6.3, l'Ajuntament es pronuncia expressament en l'acord d'aprovació municipal respecte de la idoneïtat del canvi d'emplaçament de l'equipament i de les compensacions econòmiques que comporta. En aquest sentit, a més de la compensació que inicialment figurava en la proposta respecte de la participació en el cost de construcció de l'equipament SP-6.3 fins a un import de 03.194.366 pessetes, s'afegeix la construcció, a càrrec dels propietaris de la unitat d'execució, del col·lector de pluvials de la xarxa estructural corresponent al sistema d'evacuació del municipi, que s'unirà al que s'està construint en l'avinguda de l'Albufera, amb un cost estimat de 42.057.099 pessetes.
  
En la unitat 6.2.b s'efectua una correcció de l'ordenació, de manera que es manté la continuïtat del vial, sense disminuir la superfície de zona verda.
  
Deu
  
La Comissió Informativa de la Comissió Territorial d'Urbanisme de València, en la sessió del dia 10 de desembre de 1998, va emetre un informe relatiu al projecte que ens ocupa, i va complir així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació ha estat correcta, conforme al que estableix l'article 38, per remissió de l'article 55.1, de la LRAU.
  
Segon
  
La documentació està completa, als efectes del compliment del que preceptua l'article 27 de la LRAU.
  
Tercer
  
Analitzat el contingut de les modificacions introduïdes en el document, es consideren reparades les deficiències indicades en l'acord de la Comissió Territorial d'Urbanisme, de data 30 de juny de 1998. No obstant això, cal fer constar que és el propi Ajuntament de Silla el que assumeix la reducció de superfície i el canvi d'emplaçament de l'equipament SP-6.3 a canvi de les compensacions anteriorment indicades.
  
Quart
  
Les determinacions contingudes en la modificació es consideren correctes des del punt de vista de les exigències de la política urbanística i territorial de la Generalitat, tal com recull l'article 40 de la LRAU.
  
Cinquè
  
La Comissió Territorial d'Urbanisme, a proposta del sotssecretari d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de plans generals de municipis de menys de 50.000 habitants, de conformitat amb el que disposen els articles 55.1 i 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana i l'article 10 del Decret 32/1998, de 31 de març, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports.
  
A la vista del que antecedeix, la Comissió Territorial d'Urbanisme, en sessió celebrada el 17 de desembre de 1998 acorda aprovar definitivament la modificació núm. 5 del Pla General de Silla relativa a la unitat d'execució Artierro.
  
L'Ajuntament de Silla haurà de notificar el contingut d'aquest acord a tots els particulars interessats en l'expedient de referència.
  
Contra aquesta resolució, que no posa fi a la via administrativa, es podrà interposar recurs ordinari davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de recepció d'aquesta notificació.
  
Tot això, sense perjudici que puga exercir qualsevol altre recurs que estime oportú.
  
València, 17 de desembre de 1998.- El secretari de la Comissió Territorial d'Urbanisme: José Manuel Palau Navarro.